BMT: Sulhmi sulh, Bashar al-Assad unga bo'ysunishi shart 
BMT Bosh kotibi Pan Gi Mun Suriya prezidentiga murojaat qilib, namoyishchilarga nisbatan kuch ishlatmaslikni talab qildi. 
BMT-Arab Ligasi vositachiligida imzolangan tinchlik bitimi aynan shuni talab qiladi. Lekin harbiylar barcha hududlardan chiqishi, boshqaruv fuqaro qo’liga qaytarilishi kerak. Prezident Bashar al-Assad 10-aprelgacha harbiy kampaniya tugatiladi, deya va’da bergan. Bitimga ko’ra, muxolif kuchlar hukumat o’z va’dasini bajarganidan keyin 48 soat ichida qurolni tashlashi shart. Lekin hozircha qaqshatqich janglar ketmoqda. Kechagi olishuvda 24 fuqaro o’lgan. Juma namozidan keyin o’nlab ming odam hukumatni qoralab ko’chaga chiqqani ma’lum. BMT Bosh kotibi Pan Gi Mun kecha Bashar al-Assadga murojaat qilib, namoyishchilarga nisbatan kuch ishlatmaslikni talab qildi. Sulhga kelishilganmi, demak, hozirdanoq har qanday hujumni to’xtatish kerak, deydi Pan Gi Mun. BMT-Arab Ligasi maxsus vakili Kofi Annan nazarida Bashar al-Assadning maqsadi ezgu emas. Ezgu bo’lganida, buncha odamning qoni to’kilmagan bo’lar edi. Bir yil oldin boshlangan qo’zg’olonda 9000 dan oshiq odamning yostig’i quridi. Namoyishlar avj olgan shaharlarga safarbar etilgan kuchlar har hafta o’nlab, ba’zida esa yuzlab fuqarolarni o’ldirdi.